古鬲次韵成季
作者：韓淲
朝代：宋

paragraphs: 俗物敗人意，淺陋欲曷澣。
吾行半天下，綿邈歲月嬾。
空空持一身，貿貿著兩眼。
心知瑚璉珍，黄流在中瓚。
良玉豈易逢，金鑄得亦罕。
孰謂山之幽，因仍對茶椀。
彼鬲乃爾奇，奚待識者斷。
蕩掃盆盎空，儼雅古風滿。
文篆異代遠，姑以耳目限。
天大寰海波，窺測笑蠡管。
傳觀用燎沉，留連爲之款。